Els eurodiputats signataris de la carta enviada a Hans-Gert Pöttering el passat 3
d'abril sobre l'ús del català al Parlament europeu hem rebut del President de
l'Eurocambra la carta de resposta que s'adjunta. Els eurodiputats catalans voldríem
però matisar tres qüestions: En primer lloc agrair la delicadesa del President del
Parlament europeu en redactar la resposta en català. 

En segon lloc, no compartim el contingut de la resposta del president del Parlament
Europeu ja que existeix un acord amb el Govern espanyol pel qual es pot intervenir
en català a la Comissió Europea i al Consell de la Unió Europa. Per aquesta raó,
demanem fer el mateix a la cambra europea, tant pel que fa a les intervencions en
plenària com pel que fa a les comunicacions escrites a les altres dues institucions
europees.

I en darrer terme anunciem que en els propers dies demanarem una reunió amb el
president Pöttering per mantenir un intercanvi d'impressions i expressar-li les
nostres inquietuds i reivindicacions pel que fa a l'ús de la llengua catalana a la
cambra europea.